
Betegtájékoztató: Információk a felhasználó számára
Aglocafor 5 mg filmtabletta
linagliptin
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1.
Milyen típusú gyógyszer az Aglocafor és milyen betegségek esetén alkalmazható?

2.
Tudnivalók az Aglocafor szedése előtt

3.
Hogyan kell szedni az Aglocafor‑t?

4.
Lehetséges mellékhatások

5.
Hogyan kell az Aglocafor‑t tárolni?

6.
A csomagolás tartalma és egyéb információk

1.
Milyen típusú gyógyszer az Aglocafor és milyen betegségek esetén alkalmazható?

Az Aglocafor hatóanyagként linagliptint tartalmaz, amely a szájon át szedhető vércukorszint-csökkentő (antidiabetikus) gyógyszerek csoportjába tartozik. A szájon át szedhető antidiabetikus gyógyszerek a magas vércukorszint kezelésére alkalmazhatók. Ezek a gyógyszerek segítik a vércukorszint csökkentését a szervezetben.

Az Aglocafor a 2‑es típusú cukorbetegség kezelésére alkalmazható felnőtteknél, ha a betegség nem kezelhető megfelelően egy szájon át szedhető vércukorszint-csökkentő gyógyszerrel (metformin vagy szulfonilurea), vagy önmagában diétával és testmozgással. Az Aglocafor együtt alkalmazható más vércukorszint-csökkentőkkel, például metforminnal, szulfonilureákkal (például glimepiriddel, glipiziddel), empagliflozinnal vagy inzulinnal.

Fontos, hogy betartsa a diétára és testmozgásra vonatkozó tanácsokat, amelyeket kezelőorvosától vagy a gondozását végző egészségügyi szakembertől kapott.

2.
Tudnivalók az Aglocafor szedése előtt

NE szedje az Aglocafor‑t
· ha allergiás a linagliptinre vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések

Az Aglocafor szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel:
· ha Ön 1‑es típusú cukorbetegségben (a szervezete nem termel inzulint) vagy diabéteszes ketoacidózisban (a cukorbetegség szövődménye, amely magas vércukorszinttel, gyors fogyással, hányingerrel vagy hányással jár) szenved. Az Aglocafor ezen állapotok kezelésére nem alkalmazható.

· ha Ön szulfonilurea típusú vércukorszint-csökkentő gyógyszert (például glimepirid, glipizid) szed. Kezelőorvosának esetleg csökkentenie kell a szulfonilurea adagját, ha azt az Aglocafor‑ral együtt szedi, nehogy túlzottan lecsökkenjen a vércukorszintje.

· ha Ön allergiás bármely más, a vércukorszintet csökkentő gyógyszerre.

· korábbi vagy jelenleg fennálló hasnyálmirigy-betegség esetén.

Ha akut hasnyálmirigy-gyulladás tüneteit észleli, mint a tartósan fennálló, erős gyomorfájdalom (hasi fájdalom), keresse fel kezelőorvosát.

Ha a bőr felhólyagosodását észleli, ez a bullózus pemfigoid nevű betegség jele lehet. Kezelőorvosa arra kérheti, hogy hagyja abba az Aglocafor szedését.

A cukorbetegség miatti bőrelváltozások a cukorbetegség gyakori szövődményei. Kövesse a kezelőorvosa vagy a gondozását végző egészségügyi szakember által a bőrápolásra és lábápolásra adott tanácsokat.

Gyermekek és serdülők

Az Aglocafor alkalmazása gyermekeknél és 18 év alatti serdülőknél nem javasolt. Nem hatásos 10 és betöltött 18. életév közötti életkorú gyermekeknél és serdülőknél. Nem ismert, hogy a gyógyszer biztonságos-e és hatásos-e 10 évesnél fiatalabb gyermekeknél alkalmazva.
Egyéb gyógyszerek és az Aglocafor
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Különösen a következő hatóanyag-tartalmú gyógyszerek szedése esetén kell szólnia orvosának:

· karbamazepin, fenobarbitál vagy fenitoin. Ezeket epilepsziás roham vagy krónikus fájdalom kezelésére alkalmazzák.

· rifampicin. Ez egy antibiotikum, amit olyan fertőzések kezelésére alkalmaznak, mint a tuberkulózis.
Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Nem ismert, hogy az Aglocafor károsítja‑e a magzatot. Ezért az Aglocafor szedését ajánlott kerülni a terhesség alatt.

Nem ismert, hogy a linagliptin átjut‑e az emberi anyatejbe. Az Aglocafor alkalmazása előtt kezelőorvosának el kell döntenie, hogy a szoptatást függesztik fel, vagy megszakítják az Aglocafor kezelést / tartózkodnak a kezeléstől.
A készítmény hatásai a gépjárművezetéshez és a gépek kezeléséhez szükséges képességekre

Az Aglocafor nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.
Ha az Aglocafor‑t a szulfonilureák csoportjába tartozó gyógyszerrel és/vagy inzulinnal alkalmazzák együtt, túl alacsony vércukorszintet (hipoglikémiát) okozhat, ami befolyásolhatja a gépjárművezetéshez, gépek kezeléséhez, vagy a biztos alátámasztás nélkül végzett veszélyes munkákhoz szükséges képességeket. Azonban a hipoglikémia (alacsony vércukorszint) kockázatának minimálisra történő csökkentése érdekében javasolt lehet a vércukorszint gyakoribb ellenőrzése, különösen akkor, ha az Aglocafor‑t szulfonilureákkal és/vagy inzulinnal együtt alkalmazzák.
3.
Hogyan kell szedni az Aglocafor‑t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

Az Aglocafor ajánlott adagja egy 5 mg‑os tabletta naponta egyszer.

Az Aglocafor bevehető étkezés közben, vagy étkezéstől függetlenül is.

Kezelőorvosa rendelheti az Aglocafor‑t más szájon át szedhető vércukorszint-csökkentő gyógyszerrel együtt is. Minden gyógyszerét pontosan a kezelőorvosa utasítása szerint szedje a legjobb eredmény elérése érdekében.
Ha az előírtnál több Aglocafor‑t vett be

Ha az előírtnál több Aglocafor‑t vett be, azonnal forduljon orvoshoz.
Ha elfelejtette bevenni az Aglocafor‑t

· Ha elfelejtette bevenni az Aglocafor‑t, vegye be, amint eszébe jut. Ha azonban már közel van a következő adag bevételének ideje, hagyja ki az elfelejtett adagot.

· Ne vegyen be kétszeres adagot a kihagyott adag pótlására. Soha ne vegyen be két adagot ugyanazon a napon.
Ha idő előtt abbahagyja az Aglocafor szedését

Ne hagyja abba az Aglocafor szedését a kezelőorvosával történő megbeszélés nélkül. Ha abbahagyja az Aglocafor szedését, vércukorszintje megemelkedhet.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.
4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Néhány tünet azonnali orvosi ellátást igényel

Abba kell hagynia az Aglocafor szedését és azonnal orvoshoz kell fordulnia, ha az alacsony vércukorszint (hipoglikémia) következő tüneteinek bármelyikét észleli: remegés, izzadás, szorongás, homályos látás, ajakbizsergés, sápadtság, hangulatváltozás vagy zavartság. A hipoglikémia ismert mellékhatás (gyakorisága: nagyon gyakori, 10‑ből több mint 1 beteget érinthet), amennyiben az Aglocafor‑t metforminnal és egy szulfanilureával egyidejűleg alkalmazzák.

Egyes betegek allergiás reakciót észleltek (túlérzékenység; gyakorisága nem gyakori, 100‑ból legfeljebb 1 beteget érinthet) a linagliptin önmagában vagy a diabétesz kezelésére szolgáló más gyógyszerekkel történő szedése esetén, ami súlyos is lehet, többek között sípoló légzéssel és légszomjjal járhat (hörgői hiperreaktivitás, gyakorisága nem ismert, a gyakoriság a rendelkezésre álló adatokból nem állapítható meg). Néhány betegnél előfordult bőrkiütés (nem gyakori), csalánkiütés (urtikária; gyakorisága ritka, 1000‑ből legfeljebb 1 beteget érinthet) és az arc, az ajkak, a nyelv és a torok duzzadása, ami légzési, vagy nyelési nehézséget okozhat (angioödéma, gyakorisága: ritka). Hagyja abba az Aglocafor szedését, és azonnal forduljon kezelőorvosához, ha az előbb említett kórkép bármelyik tünetét észleli. Kezelőorvosa allergiás tünetei kezelésére gyógyszert írhat fel Önnek, illetve másik gyógyszert rendelhet cukorbetegsége kezelésére.
Néhány betegnél előfordult hasnyálmirigy-gyulladás (pankreátitisz; gyakorisága ritka, 1000‑ből legfeljebb 1 beteget érinthet) a linagliptin önmagában vagy a diabétesz kezelésére szolgáló más gyógyszerekkel történő egyidejű szedése esetén.

HAGYJA ABBA az Aglocafor szedését, és azonnal keresse fel kezelőorvosát, ha az alábbi súlyos mellékhatások bármelyikét észleli:

· erős és tartósan fennálló hasi (gyomortáji) fájdalom, ami kisugározhat a hátba, együtt járhat hányingerrel és hányással, mivel ez a hasnyálmirigy-gyulladás (pankreátitisz) jele lehet.
Egyes betegek a következő mellékhatásokat észlelték a linagliptin önmagában vagy a diabétesz kezelésére szolgáló más gyógyszerekkel történő egyidejű szedése esetén:

· Gyakori: a lipáz szintjének emelkedése a vérben.

· Nem gyakori: orr- vagy torokgyulladás (nazofaringitisz), köhögés, székrekedés (inzulinnal kombinációban történő alkalmazás esetén), az amiláz szintjének emelkedése a vérben.

· Ritka: a bőr felhólyagosodása (bullózus pemfigoid).

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Aglocafor‑t tárolni?

A gyógyszer gyermekektől elzárva tartandó!

A buborékcsomagoláson és a dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.
Ez a gyógyszer nem igényel különleges tárolást.

Ne szedje az Aglocafor‑t, ha a csomagolás sérült, vagy felbontás jelei láthatók.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk

Mit tartalmaz az Aglocafor?
A készítmény hatóanyaga a linagliptin.
5 mg linagliptint tartalmaz filmtablettánként.
Egyéb összetevők:

· Tablettamag: mannit, kukoricakeményítő, kopovidon, magnézium-sztearát.
· Filmbevonat: hipromellóz, titán-dioxid (E171), talkum, makrogol 6000, vörös vas‑oxid (E172).
Milyen az Aglocafor külleme és mit tartalmaz a csomagolás?
Az Aglocafor 5 mg filmtabletta rózsaszín, kerek, mindkét oldalán domború tabletta (átmérője 7,8 mm).
Az Aglocafor OPA/Al/PVC//Al buborékcsomagolásban és dobozban kerül forgalomba.

Kiszerelések: 14 db, 28 db, 30 db, 56 db, 84 db, 90 db vagy 98 db filmtabletta.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

Vipharm S.A.

ul. A i F Radziwiłłów 9

05-850 Ożarów Mazowiecki

Lengyelország

Gyártó

Vipharm S.A.

ul. A i F Radziwiłłów 9

05-850 Ożarów Mazowiecki

Lengyelország

OGYI-T-24793/01
14×
OPA/Al/PVC//Al buborékcsomagolásban

OGYI-T-24793/02
28×
OPA/Al/PVC//Al buborékcsomagolásban

OGYI-T-24793/03
30×
OPA/Al/PVC//Al buborékcsomagolásban

OGYI-T-24793/04
56×
OPA/Al/PVC//Al buborékcsomagolásban

OGYI-T-24793/05
84×
OPA/Al/PVC//Al buborékcsomagolásban

OGYI-T-24793/06
90×
OPA/Al/PVC//Al buborékcsomagolásban

OGYI-T-24793/07
98×
OPA/Al/PVC//Al buborékcsomagolásban

Ezt a gyógyszert az Európai Gazdasági Térség tagállamaiban az alábbi neveken engedélyezték:

Csehország:

Aglocafor

Magyarország:
Aglocafor 5 mg filmtabletta

Lengyelország:
Aglocafor

Szlovákia:

Aglocafor 5 mg
A betegtájékoztató legutóbbi felülvizsgálatának dátuma: 2026. szeptember.

